Diari Oficial de la Generalitat Valenciana


Sumari del DOGV 9522, del 30-01-2023 (2023/817)

RESOLUCIÓ de 13 de gener de 2023, de la Vicepresidència Segona i Conselleria d'Habitatge i Arquitectura Bioclimàtica, per la qual es crea el segell electrònic d'actuació administrativa automatitzada del Registre autonòmic de IEEV.CV.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9522

Data del DOGV
:   30-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/817


Data del document
:   13-01-2023

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Descriptors 

:   * Vicepresidència Segona i Conselleria d'Habitatge i Arquitectura Bioclimàtica

RESOLUCIÓ de 13 de gener de 2023, de la Vicepresidència Segona i Conselleria d'Habitatge i Arquitectura Bioclimàtica, per la qual es crea el segell electrònic d'actuació administrativa automatitzada del Registre autonòmic de IEEV.CV. [2023/817]  
La Comunitat Valenciana té competència exclusiva per a dictar les normes de procediment administratiu que deriven de les especialitats de la seua organització, d'acord amb el que disposa l'article 49.3a de la Llei orgànica 5/1982, d'1 de juliol, d'Estatut d'Autonomia de la Comunitat Valenciana.  
La Llei 39/2015, d'1 d'octubre, del procediment administratiu comú de les administracions públiques, i 40/2015, d'1 d'octubre, de règim jurídic del sector públic (d'ara en avant, Llei 40/2015), i la normativa de desplegament, constituïda pel Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, reconeixen tant el dret de les persones a relacionar-se amb les administracions públiques per mitjans electrònics, com la utilització d'aquests mitjans per les mateixes administracions.  
  
La regulació dels segells electrònics està continguda en la llei 40/2015, i habilita l'article 40 l'ús d'un segell electrònic basat en un certificat electrònic reconegut o qualificat que ha de complir els requisits exigits per la legislació de signatura electrònica.  
En desenvolupament d'aquesta norma, l'article 41 de la dita llei defineix l'actuació administrativa automatitzada com «qualsevol acte o actuació realitzada íntegrament a través de mitjans electrònics per una administració pública en el marc d'un procediment administratiu i en la qual no haja intervingut de manera directa un empleat públic», i l'article 41.2 regula la forma i el procediment a seguir, prèviament a la creació del segell.  
L'article 42 estableix, en l'exercici de la competència d'actuació administrativa automatitzada, la possibilitat d'usar com a sistema de signatura electrònica el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat.  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, modificat per la Llei 9/2019, de 23 de desembre, de la Generalitat, conté en el títol VI normes sobre l'administració electrònica, i disposa en l'article 79.2 que «la creació de segells electrònics es realitzarà mitjançant resolució dels òrgans superiors de la conselleria o titulars dels organismes públics competents, que es publicarà en la seu electrònica».  
Una vegada creat el segell digital que permeta la tramitació automatitzada, i en virtut de l'article 78 de la mateixa norma, l'òrgan administratiu que gestione els sistemes o aplicacions informàtiques que s'utilitzaran per a la gestió d'actuacions administratives automatitzades haurà d'emetre una resolució, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat, dictada segons l'article 94 del present decret i el contingut del qual és vinculant.  
L'acreditació per aquest mitjà es podrà aplicar a qualsevol actuació administrativa de tràmit, així com als actes resolutoris dels procediments, en aquells supòsits expressament establits per una resolució d'aquesta conselleria en el procediment o actuació concreta en què es pretenga aplicar.  
L'informe d'avaluació de l'edifici d'habitatges (IEEV.CV), regulat en el Decret 53/2018, de 27 d'abril, del Consell, és un document obligatori per a edificis amb ús d'habitatge amb antiguitat superior a 50 anys o els propietaris dels quals pretenguen acollir-se a programes públics d'ajudes per al foment de la rehabilitació. El document descriu les característiques constructives dels elements comuns d'un edifici existent indicant el seu estat de conservació, les seues condicions d'accessibilitat i eficiència energètica, assenyalant les deficiències constructives, funcionals, de seguretat o d'habitabilitat detectades, amb la finalitat d'advertir sobre aquestes i orientar les accions necessàries per a mantindre l'adequat estat de conservació de l'edifici, així com millorar-ne l'accessibilitat i l'eficiència energètica.  
En virtut de tot això, de conformitat amb les facultats conferides per l'article 28 de la Llei 5/1983, de 30 de desembre, del Consell, i en l'exercici de les competències atorgades a la persona titular de la conselleria en el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica, resolc:  
  
  
Primer. Objecte de la resolució  
Aquesta resolució té per objecte la creació dels segells electrònics que s'utilitzaran com a sistema de signatura electrònica per a la identificació i l'autenticació de l'exercici de la competència, en les actuacions administratives automatitzades que es generen en l'àmbit de l'aplicació informàtica i el corresponent Registre autonòmic de l'IEEV.CV.  
  
  
Segon. Creació del segell electrònic de la Direcció General de Qualitat, Rehabilitació i Eficiència Energètica  
Es crea el segell electrònic de la Direcció General de Qualitat, Rehabilitació i Eficiència Energètica, basat en un certificat reconegut o qualificat, com a sistema de signatura electrònica per a garantir l'autenticitat i la integritat dels documents, en les actuacions administratives automatitzades realitzades en l'exercici de les seues competències.  
  
Tercer. Actuacions administratives automatitzades  
1. El segell electrònic qualificat de la Direcció General de Qualitat, Rehabilitació i Eficiència Energètica podrà ser utilitzat per a la identificació, autenticació i signatura de les actuacions administratives automatitzades que es duen a terme en aquest departament.  
2. S'estableix com a actuació administrativa automatitzada la generació de l'empremta digital amb la finalitat de garantir la no modificació del document IEEV.CV presentat per la persona tècnica redactora.  
  
  
Quart. Òrgans competents  
La titularitat del segell electrònic que es crea per la present resolució correspon a la Direcció General de Qualitat, Rehabilitació i Eficiència Energètica. i la seua custòdia a la Direcció General de Tecnologies de la Informació i la Comunicació, dependent de la Conselleria d'Hisenda i Model Econòmic.  
La responsabilitat del seu ús, ajustat a les instruccions, protocols i normes definides per a la seua utilització, recau en els òrgans administratius tramitadors del procediment corresponent.  
La definició de les especificacions, programació, manteniment, supervisió i control de qualitat i, si és el cas, auditoria del sistema d'informació i del seu codi font corresponen a la Direcció General de Tecnologies de la Informació i la Comunicació, dependent de la Conselleria d'Hisenda i Model Econòmic.  
  
Cinqué. Verificació del certificat  
La verificació del certificat podrà realitzar-se a través del servei VALIDE de la plataforma de validació de certificats de l'Administració General de l'Estat, en la següent adreça electrònica.  
https://valide.redsara.es/valide/inicio.html  
  
Sisé. Publicitat  
Aquesta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana.  
  
Seté. Eficàcia  
Aquesta resolució produeix efectes des del mateix dia de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es pot interposar un recurs contenciós administratiu en el termini de dos mesos, comptats des de l'endemà de la publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant el mateix òrgan que ha dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que es puga interposar qualsevol altre recurs dels establits en la legislació vigent.  
  
València, 13 de gener de 2023.- El vicepresident segon i conseller d'Habitatge i Arquitectura Bioclimàtica: Héctor Illueca Ballester.